PAGE  
2

HIVATÁSOS TŰZOLTÓK

FÜGGETLEN SZAKSZERVEZETE

ETIKAI KÓDEX
2004.
A Hivatásos Tűzoltók Független Szakszervezete tisztségviselőinek és tagjainak az Alapszabályban foglaltak és az általánosan elfogadott etikai normák be nem tartása a HTFSZ társadalmi megítélése szempontjából káros a HTFSZ érdekvédelmi és érdekérvényesítő tevékenységére, ezért szükséges és fontos a visszatartás, amelynek alkalmazására alkottuk a következő

ETIKAI KÓDEX-et.

I. Etikai követelmények

1. A tűzoltó társadalom szolgálata, a tisztesség követelménye

Alapvető követelmény, hogy a HTFSZ valamennyi tagja az Etikai Kódexben és az Alapszabályban foglaltaknak megfelelően tevékenykedjen. Tevékenységét a HTFSZ feladatrendszerének szem előtt tartása mellett, a HTFSZ és annak tagjai érdekeinek, jogainak és igényeinek figyelembevételével, a humánum szellemében lássa el.
2. Minőségi munkavégzés, felelősségvállalás

A HTFSZ tagjával, választott tisztségviselőivel szembeni elvárás, hogy szakmai és általános ismereteit, jártasságait, készségeit és képességeit folyamatosan fejlessze, munkáját szakszerűen és színvonalasan lássa el. Vállaljon felelősséget tevékenységéért, döntéseiért, valamint fogadja el és tegye magáévá – a stratégiai tervekben megfogalmazott célkitűzések napi végrehajtása során is – a minőségi munkavégzés követelményrendszerét.

3. Elkötelezettség, megbízhatóság, lojalitás, a társadalmi elfogadottság erősítése
4. A HTFSZ tagjai fegyelmezett és etikus munkavégzéssel, ill. az általánosan elfogadott normák szerinti életvitellel járuljon hozzá a HTFSZ jó hírnevének öregbítéséhez, értékeinek megismertetéséhez és tudatos közvetítéséhez. A reá bízott javakkal, értékekkel, eszközökkel, a megismert szakmai fogásokkal, módszerekkel, információkkal, a „jó gazda gondosságával” járjon el.

5. Együttműködés, a szakszervezeti szellem erősítése, törődés a tagtársakkal
6. A közös célok eléréséért segítőkészséggel párosuló, folyamatos együttműködést, a HTFSZ szervezeti felépítéséhez igazodó, jó munkatársi kapcsolatok kiépítését és fenntartását kell a HTFSZ valamennyi tagjától elvárni.

II. A HTFSZ tagjától elvárt általános magatartási követelmények
1. A HTFSZ tagja a Kódex előírásait munkahelyén és a magánéletben egyaránt köteles betartani, magatartásával még a látszatát is kerülje annak, hogy a Kódexben megfogalmazott normákat megsérti.
2. Érdekvédelmi, érdekérvényesítő tevékenységük során a HTFSZ tagjai


a., törvényesen, pártatlanul, előítéletektől mentesen és részrehajlás nélkül, ill. úgy járjanak el, hogy tevékenységük alkalmas legyen a szervezeti célok, törekvések meggyőző, eredményes képviseletére, a HTFSZ tekintélyének emelésére és védelmére;


b., az Alapszabályban leírtakat tartsák be, választott tisztségviselőiknek, tagtársaiknak adják meg az őket megillető tiszteletet, a HTFSZ stratégiájának megfelelő feladatokat maradéktalanul, legjobb tudásuk szerint hajtsák végre, valamint ezek végrehajtását egymástól is követeljék meg;


c., tisztségre tekintet nélkül lépjenek fel az Etikai Kódexbe ütköző magatartásokkal szemben;


d., tanúsítsanak lojalitást a HTFSZ egészével, annak törekvéseivel, valamint vezetőivel és munkatársaival kapcsolatban;


e., az előre nem látható, váratlan helyzetekben felelősségteljesen, ésszerűen, kezdeményezően és önállóan járjanak el.


f., legyenek tudatában társadalmi szerepük, elvégzendő feladataik fontosságának, felelősségük súlyának. Tekintsék tevékenységüket olyan hivatásnak, amely nélkülözhetetlen szolgáltatást nyújt a tűzoltó társadalom egészének és az egyes tűzoltónak;

g., törekedjenek naprakészen ismerni a tevékenységüket érintő jogszabályokat, az állami irányítás egyéb jogi eszközeit, valamint a szerv belső rendelkezéseit. Feladatellátásuk során ezek felhasználásával, legjobb tudásuk szerint járjanak el;


h., tanúsítsanak kellő figyelmet, udvariasságot és tiszteletet mások iránt. Adják meg a bizalmat és szolgáljanak rá mások bizalmára. A legkiélezettebb helyzetekben is tanúsítsanak önmérsékletet, tartózkodjanak az indulatos megnyilvánulásoktól, a szükségtelen erőszak alkalmazásától és a konfliktushelyzetek kiélezésétől;


i., ne hozzák tisztségviselőiket, tagtársaikat tárgyalópartnereiket stb. szükségtelenül kellemetlen, megalázó vagy méltatlan helyzetbe. Kerüljék a személyeskedést, az intrikus magatartást, mások becsmérlését, lejáratását;


j., tartsák tiszteletben a tevékenységükkel érintettek jogait és következetesen követeljék meg kötelezettségeik betartását, továbbá tartsanak be és tartassanak be minden olyan jogi és társadalmi előírást, amely egyenlő esélyeket biztosít valamennyi polgár számára, fajra, bőrszínre, vallásra, pártállásra, politikai meggyőződésre, világnézetre, nemre, korra, fogyatékosságra, nemzeti, nemzetiségi, valamint érdekképviseleti szervhez való tartozásra tekintet nélkül; 
k., hivatalos eljárásuk során ne sértsék meg a pártsemleges tevékenységhez fűződő társadalmi elvárásokat. Intézkedéseik, vagy azok elmulasztása, elhanyagolása közvetve sem szolgálhat párt- és csoportérdekeket. Nem lehetnek tagjai a HTFSZ tevékenységével, feladataival össze nem egyeztethető célra irányuló csoportosulásnak, szektának, szervezetnek:
3. A munkahelyi kapcsolataikban a hivatásos állomány tagjai


a., a feladatok végrehajtása során – minden esetben – törekedjenek az együttműködésre, a problémák közös megoldására, egymás, ill. a HTFSZ érdekeinek figyelembevételére, a konfliktusok elkerülésére, valamint a szükséges segítségnyújtás megadására;

b., az egymás közötti hivatalos és nem hivatalos érintkezéseiket a kölcsönös tiszteleten, megbecsülésen, a kollegialitáson, ill. a bajtársiasságon alapuló magatartás jellemezze. E kapcsolat és kommunikáció megszakadása, vagy annak működési zavarai esetén törekedjenek az elvárható állapot helyreállítására;


c., munkájukkal, magatartásukkal összefüggő jogi, szakmai és egyéb problémáikat, ellentéteiket igyekezzenek minden esetben és a kellő időben egymással tisztázni. Ennek eredménytelenségekor – lehetőség szerint a másik fél jelenlétében – tájékoztassák a tagok nyilvántartó szervet a történtekről és kérjék közreműködését az ellentét feloldásában;


d., ne követeljenek maguknak az elfogadott és szabályozott mértéken túl kedvezményeket, előjogokat, illetve utasítsák vissza az ilyen felajánlásokat;

e., ügyeljenek egymás tekintélyének, emberi és szakmai tisztességének megóvására. Az alaptalanul megrágalmazott tagtársuk védelmében – kivétel nélkül – lépjenek fel;


f., viseljék a felelősséget esetleges rossz, vagy helytelen döntéseikért, intézkedéseikért.

Tegyenek meg mindent azok jogszerű és szakmailag is megfelelő kijavítása, helyrehozása érdekében. A tagtársak részéről érkező jogos kritikát fogadják jobbító szándékként és annak megfelelően reagáljanak rá;


g., mutassanak együttműködési készséget, tanúsítsanak önzetlen, kollegiális segítségnyújtást az új HTFSZ tag beilleszkedésének elősegítése érdekében. Az új tagok saját maguk is aktívan vegyenek részt a kölcsönös megismerkedésben;

h., az érdekvédelemmel, érdekérvényesítéssel összefüggő és jelentőséggel bíró egymás közötti megállapodásokat, kötelezettségeket tartsák be. Ezek rendszeres megszegése esetén – az Etikai Bizottság felé eljárva – tegyenek meg mindent betartásuk érdekében;


i., az eredményes munkavégzéshez szükséges információkat vezetőik, tagtársaik és a feladat végrehajtásban közreműködő egyéb érdekeltek számára a megfelelő időben és módon biztosítsák;


j., kövessenek el mindent a közös eredmények eléréséért, az egységes munka hatékonyabbá tételéért. Ne keltsenek versenyt, felesleges rivalizálást – személyek, ill. szervezeti egységek között – ott, ahol előnyösebb lenne a kölcsönös összefogás és a segítségnyújtás.
4. A tisztségviselőkkel való kapcsolattartásukban a HTFSZ tagjai

a., kérjék ki a tisztségviselők tanácsát, támaszkodjanak szakmai és emberi tapasztalataikra, segítségükre, ha szakszervezeti feladataik ellátása nehézségekbe ütközik;

b., a tisztségviselőkkel történt megbeszéléseik, ill. azok tájékoztatása során legyenek őszinték, törekedjenek az egyértelműségre;


c., abban az esetben, ha a tisztségviselő az aktuális feladatok, problémák megvitatása érdekében megbeszélést hív össze, akkor aktívan, szakmai tudásul legjavát nyújtva segítsék elő a konzultáció eredményességét, a szükséges megoldások megtalálását;


d., szakszervezeti tevékenységük ellenőrzése során teljes körűen informálják tisztségviselőiket, ill. az ellenőrzést végzőket.

5. A tárgyalópartnerekkel való érintkezésük során a HTFSZ tagjai

a., törekedjenek a törvényesség, a szakszerűség, a tárgyszerűség, a pontosság, a gyorsaság és a határidők betartására. Legyenek udvariasak, türelmesek, részrehajlástól és előítéletektől mentesek, ugyanakkor következetesek és határozottak. Tevékenységük során érvényesüljön az érdekérvényesítő, érdekvédő jelleg, kapjon megfelelő hangsúlyt a tűzoltó társadalom szolgálata;


b., az Alapszabály által biztosított jogukkal, befolyásukkal, tisztségükkel semmilyen körülmények között ne éljenek vissza. Mellőzzék tárgyalópartnereik kioktatását, tekintsék egyenrangú feleknek, eljárásukban törekedjenek a kölcsönös bizalom megteremtésére, nekik tett ígéreteiket – ha ezt indokolható körülmény nem akadályozza – tartsák be;


c., kizárólag csak olyan kötelezettségeket vállaljanak fel, amelyek hatáskörüknek, illetékességüknek megfelelnek és amelyeket teljesíteni is tudnak, mivel személyes felelősséggel tartoznak tetteikért;

d., egy ügyben korábban eljáró tagtársuk tevékenységét, intézkedését, a tárgyalópartnerek előtt rendezzék, jelenlétükben illetve a nyilvánosság előtt az érintett szervekre, annak vezetőire, munkatársaira negatív megjegyzéseket ne tegyenek.

6. Magánéletükkel kapcsolatban a HTFSZ tagjai


a., életvitelükkel vívják ki környezetük tiszteletét és megbecsülését. Ne adjanak okot tisztességükben való kételkedésre, a társadalom rosszallására;


b., baráti körüket úgy válasszák meg, illetve kapcsolatrendszerüket úgy alakítsák ki, hogy a HTFSZ-ben vállalt kötelezettségeikkel ne kerülhessenek szembe, továbbá ne alakulhasson ki, hogy a HTFSZ-ben vállalt kötelezettségeikkel ne kerülhessenek szembe, továbbá ne alakulhasson ki elvtelen, törvénybe ütköző elkötelezettségi, függőségi helyzetük;

c., legyenek mindig figyelemmel arra, hogy személyükön, életvitelükön keresztül – a polgárok – a HTFSZ tevékenységét is – pozitív vagy negatív formában – ítélik meg;

d., választott tisztségükkel összefüggő jogaikat, befolyásukat ne használják fel arra, hogy önmaguk, családjuk, barátaik, ismerőseik, vagy bárki számára különféle előnyöket, elismeréseket követeljenek ki, ill. fogadjanak el;


e., tartózkodjanak minden félreérthető és félrevezető, a HTFSZ tevékenységével összefüggő – írásban vagy szóban tett – nyilatkozattól és információadástól, a jól értesültség látszatának keltésétől, valamint a belső nehézségek, problémák, kapcsolatrendszerek, információk, adatok stb. szükségtelen részletezésétől;

7. A korrupcióval és az ajándékozással összefüggésben a HTFSZ tagjai


a., ne váljanak kiszolgáltatottá, tartózkodjanak az olyan magatartásformáktól, amelyek alkalmasak a korrupció látszatát kelteni, vagy amelyek arra vezető tevékenység részévé válhatnak. Ennek megfelelően kötelesek minden olyan helyzetet, kapcsolatot elkerülni, amely alkalmas lehet befolyásolástól mentességük megkérdőjelezésére;

b., sem közvetlenül, sem közvetve nem fogadhatnak el és nem kérhetnek olyan juttatást, pénzt, ajándékot vagy előnyt a velük, vagy a HTFSZ-szel kapcsolatban állóktól, amely alkalmas arra, hogy befolyásolja pártatlanságukat, ítélőképességüket. Ebben a körben juttatásnak, ajándéknak, illetve előnynek minősül minden olyan dolog, szolgáltatás, szórakoztatás, vendéglátás, kölcsön vagy egyéb anyagi, egzisztenciális, illetve erkölcsi értéket képviselő dolog, szívesség, haladék, ill. ezek bármelyikének a jövőben történő biztosítására tett ígéret, amelynek pénzben kifejezhető értéke van és amelyhez ellenszolgáltatás nélkül, vagy az értékénél lényegesen alacsonyabb áron jut hozzá valaki;


c., a társadalmi szokásoknak megfelelően egyes kiemelt ünnepek alkalmával a szervezet részére adott reklámjellegű ajándékokból arányosan részesülhetnek;


d., egymás megajándékozása során ne merülhessen fel a jogosulatlan előny szerzése.

8. Az összeférhetetlenséggel kapcsolatban a HTFSZ tagjai


a., tartózkodjanak attól, hogy a HTFSZ érdekében és nevében végzett tevékenységükben, megjelenésükben és megnyilvánulásaikban kifejezésre juttassák párthoz, egyéb politikai szervezethez kötődésüket, szimpátiájukat;


b., tisztségüket, hatáskörüket saját, családjuk vagy más személy anyagi, egzisztenciális, ill. erkölcsi érdekeiknek előbbre vitelére nem használhatják fel.

III. A tisztségviselőkkel szemben támasztott különös magatartási követelmények

Az általános magatartási normál: teljesítésén túl a HTFSZ tisztségviselő tagjai feladataik ellátása során, a következő különös magatartási követelményeknek is tegyenek eleget.

1. Az eredményes munkavégzés érdekében

a., személyes példamutatásukkal mozdítsák elő, hogy az általuk irányított helyi és országos szintű szervezeti egységekben együttműködő, támogató, konstruktív, jó kapcsolatok és légkör alakuljon ki, ill. maradjon fenn;


b., az erőforrások felosztásakor, valamint a feladatok megosztásakor ne éljenek vissza tisztségükből származó pozíciójukkal és lehetőségeikkel;


c., a döntések meghozatalához szükséges információkat ismerjék meg. A többi tisztségviselőt és tagtársait – kellő időben és módon – lássák el a munkavégzésükhöz szükséges információkkal. Mellőzzék a szervezeti egységek működését kedvezőtlenül befolyásoló információ visszatartást, - elhallgatást vagy esetlegesen a megtévesztésre is alkalmas tájékoztatást;

d., kizárólag csak olyan feladatokkal bízzák meg tagtársaikat, amelyek elvégzése elvárható az adott tisztség betöltőjétől;


e., a tagtársak közötti munkamegosztás, valamint a velük és közöttük való együttműködés megszervezésekor törekedjenek az egyenlő terhelés kialakítására;


f., ösztönözzék a tehetség kibontakoztatását és érvényesülését, továbbá – a hatályos Alapszabály keretei között – biztosítsák az előrejutás esélyegyenlőségét.
2. Az irányítási feladatok ellátása során


a., a feladatok, megbízások kiadásánál – melyek sikeres vagy sikertelen végrehajtásáért a felelősség őket terheli – törekedjenek az egyértelműségre, a tárgyilagosságra és a megfelelő hangnem használatára;


b., az elvégzendő tevékenység jellegétől, illetve a helyzet adta lehetőségektől függően kérjék ki és vegyék figyelembe tagtársaik véleményét, ötleteit, javaslatait;


c., a tisztségviselői funkciók meghatározott körének delegálásával ösztönözzék tagtársaikat arra, hogy aktívan kapcsolódjanak be saját munkájuk tervezésébe és irányításába.

3. A tagtársakkal való kapcsolataik során

a., magatartásuk a munkában és a magánéletben legyen példamutató, követésre érdemes;


b., tagtársaikkal szemben mindig olyan hangnemet használjanak, amely alkalmas a tisztségviselői tekintély fenntartására, de amely nem sérti azok emberi méltóságát és önbecsülését;

c., tanúsítsanak nyitott, tapintatos, türelmes, megértő magatartást tagtársaik problémáinak, jelzéseinek és felvetéseinek meghallgatása, illetve megoldása során;


d., védjék meg tagtársaikat a megalapozatlan vádaktól, rágalmaktól. Ilyen esetekben a megvádolt tagtársaknak adják meg a védekezés lehetőségét. Amennyiben a vádak beigazolódnak, a szükséges intézkedéseket tegyék meg az Etikai Bizottság felé.


e., a problémák és konfliktusok feloldásában kellő tapintattal, empátiával és körültekintéssel, de határozottan és késlekedés nélkül járjanak el;


f., őszinteségükkel, nyíltságukkal járuljanak hozzá szavahihetőségük, hitelességük kialakításához és fenntartásához;


g., vegyék figyelembe tagtársaik körülményeit, ha váratlan helyzetekben rendkívüli munkavégzésre van szükség. Segítsék a nehézségekkel küszködő tagtársaikat feladataik eredményes ellátásában;


h., tanúsítsanak kellő szociális érzékenységet munkatársaik problémáinak megoldásában;


i., a tisztségviselők egymás közötti kapcsolataikban legyenek segítőkészek, tartsák tiszteletben egymás hatáskörét. Más szervekkel, szervezetekkel alakítsanak ki korrekt, konstruktív kapcsolatot.

4. A teljesítmény értékelése és elismerése során


a., a szakszervezeti tevékenységgel összefüggő ellenőrzéseknél, számonkéréseknél, ösztönzéseknél, ill. elismeréseknél legyenek következetesek, reálisak és igazságosak. Értékelésükben, megállapításaik során törekedjenek az objektivitásra és a korrektségre.

Véleményüket tagtársaikkal minden esetben személyesen közöljék. A teljesítményértékelő beszélgetések elsődlegesen a jobb eredmények ösztönzésére irányuljanak;


b., azonos szempontok szerint ítéljék meg a HTFSZ tagjai munkáját, magatartását, a feladatokhoz való hozzáállását, legyen szó jutalmazásról vagy szankciók alkalmazásáról; 


c., tagtársaik folyamatos minősítése a munkavégzésre irányuljon és ne a személyre.

5. Felvétel, munkakörváltás, munkaviszony megszűnése esetén


a., tanúsítsanak fokozott figyelmet és törődést a felvételre jelentkezőkkel, ill. az újonnan felvettekkel kapcsolatban. Adjanak meg minden olyan információt számukra, amely korrekt tájékozódást tesz lehetővé és elősegítheti – a munkavállalással összefüggő – döntésüket, valamint mielőbbi beilleszkedésüket;


b., tekintsék fontos feladatuknak az új tagtársak szakszervezeti tevékenységbe történő bevezetését;


c., a tagsági viszonyt minden esetben a kölcsönös tisztelet és megbecsülés szellemében szüntessék meg, ne hozzák méltatlan helyzetbe az érintetteket.

d., nyugdíjazáskor gondoskodjanak a méltó búcsúztatásról, illetve arról, hogy a nyugdíjasoknak – akaratuk függvényében – lehetőségük legyen volt tagtársaikkal kapcsolatot tartani, nyugdíjasként a HTFSZ tagjának lenni.

6. A munkáltató szervezetekkel való kapcsolatukban


- vitás kérdésekben keressék a megegyezés lehetőségét, kerüljék a szükségtelen konfliktusok kialakulását;


- törekedjenek a munkáltató szervezetek képviselőivel az együttműködésre, az egyenrangú partneri viszony kialakítására.
IV. Az Etikai Bizottság megalakulása és működésének szabályai
1. Etikai vétséget követ el az Alapszabályban és az Etikai Kódexben leírt szabályokat vétkesen megszegő HTFSZ-tag.

2. Etikai ügyekben a HTFSZ Etikai Bizottsága (továbbiakban: Bizottság) jár el. 
A bizottság Elnökből és két tagból áll.

3. A Bizottság elnöke országos tisztségviselő, a Küldöttgyűlés választja meg.

4. Az etikai eljárás elrendelésekor a Bizottság elnöke az Országos Választmány tagjai közül két főt kér fel a Bizottság tagjának, amennyiben elfogultság áll fenn, a HTFSZ két rendes tagját kéri fel a Bizottság tagjának.

5. Az etikai szabályok megsértése esetén a Bizottság a következő intézkedéseket hozhatja meg:


a., javaslat szóbeli figyelmeztetésre,


b., javaslat írásbeli figyelmeztetésre,


c., javaslat a tisztségviselői megbízás felfüggesztésére,

d., javaslat a tisztségviselői megbízás visszavonására,


e., javaslat a HTFSZ tagsági viszony felfüggesztésére,


f., javaslat a HTFSZ tagsági viszony megszüntetésére,


g., javaslat a tisztségviselői megbízáshoz méltatlan magatartás megállapítására,


h., javaslat az elmarasztaló határozat kihirdetésére a HTFSZ tagsága körében.

Az intézkedések közül egy etikai vétségért több is alkalmazható.

Ha az etikai vétség súlya vagy jellege miatt az etikai eljárás alá vont személyeknek a tisztségétől való ideiglenes távol tartása szükséges, az Etikai Bizottság elnöke – az Országos Választmány elnöke, illetve a megválasztásra jogosult szerv egyidejű értesítése mellett – a tisztségviselőt tisztségéből az etikai eljárás befejezéséig felfüggesztheti.

6. Az etikai eljárást az etikai vétség gyanújának tudomására jutásától számított 30 napon belül – hivatalból vagy bejelentésre – a Bizottság elnöke rendeli el.

7. A Bizottság eljárása nyilvános. Az egyes eljárási cselekményekről a nyilvánosság kizárható, amennyiben az a HTFSZ szervezeti, stratégiai, gazdasági tevékenységét érinti, illetve személyességi jogot sértene.

8. Az eljárás eredményéről tájékoztatni kell az eljárás alá vontat, valamint azt, akinek a sérelmére az etikai vétséget elkövették.

9. Ha a Bizottság tisztségviselői megbízás felfüggesztésére tesz javaslatot, országos tisztségviselő esetében az Országos választmány, helyi tisztségviselő esetében a Taggyűlés mérlegelési jogkörébe tartozik a felfüggesztés.

10. Ha a Bizottság tisztségviselői megbízás visszavonására tesz javaslatot, a visszavonás a megválasztásra jogosult mérlegelési jogkörébe tartozik.

11. Ha a Bizottság a HTFSZ tagsági jogok felfüggesztésére, vagy a HTFSZ tagsági viszony felfüggesztés, vagy a tagsági viszony megszüntetése a tagot nyilvántartó szerv mérlegelési jogkörébe tartozik.
12. Ha a Bizottság a tisztségviselői megbízáshoz méltatlan magatartást megállapítja, a megválasztásra jogosult;


- a tisztségviselői megbízást visszavonja, vagy


- a Bizottság véleményét nem osztva megállapítja, hogy a magatartás méltatlanságot nem eredményezett.

13. Nem indítható etikai eljárás, ha:


- az etikai vétség elkövetése óta egy év eltelt,


- az Etikai bizottság elnökének az etikai vétségről való tudomásszerzésétől számított 60 nap eltelt.

V.  Az etikai eljárás szabályai

1. Az etikai eljárást a Bizottság elnöke határozattal rendeli el. Ennek egy példányát az eljárás alá vont személynek kézbesíteni kell. A határozatnak tartalmaznia kell az eljárás alapjául szolgáló tényeket, körülményeket, a Bizottság tagjainak a nevét és az eljárás befejezésének határidejét.

2. Az etikai eljárást 30 napon belül be kell fejezni. E határidőt a Bizottság elnöke egy alkalommal – legfeljebb 30 nappal – meghosszabbíthatja.

3. Az etikai eljárás alá vont személy az etikai eljárás elrendelésétől kezdve jogi képviselőt vehet igénybe. Nem lehet képviselő a HTFSZ országos tisztségviselője, a HTFSZ jogtanácsosa, továbbá akit az ügyben tanúként, vagy szakértőként hallgatnak meg.

4. Az etikai eljárásban nem lehet a Bizottság tagja:

- az eljárás alá vont HTFSZ tag hozzátartozója,

- aki az eljárás során tanúként vagy szakértőként kerül meghallgatásra,

- akitől az ügy elfogulatlan elbírálása nem várható el.

5. Az eljárást fel kell függeszteni, ha az eljárás alá vont személy önhibáján kívüli tartós távolléte, illetve egészségi állapota miatt védekezését előterjeszteni nem tudja, eljárási jogait nem gyakorolhatja. Az etikai eljárást a távolléte, illetve az akadályoztatása időtartamára fel kell függeszteni. Ha azonban előre láthatólag tisztségviselői megbízás, tagsági viszony felfüggesztése, visszavonása illetőleg megszüntetése intézkedésre tesz javaslatot a Bizottság, az etikai eljárást folytatni lehet.
6. Az etikai eljárást fel lehet függeszteni, ha:


- szakértői vizsgálat szükséges, a szakvélemény elkészítéséig,

- az eljárás alá vont személy külföldön tartózkodik, visszaérkezéséig,

- a cselekmény elbírálása olyan előzetes kérdéstől függ, amelynek eldöntése bíróság, vagy más hatóság hatáskörébe tartozik, annak döntéséig.

7. Az etikai eljárás felfüggesztésének ideje nem számít be az etikai eljárás lefolytatására nyitva álló időtartamba.

8. Ha az etikai eljárást bíróság vagy más hatóság döntéséig függesztették fel, a tisztségből felfüggesztés a bírósági vagy más hatósági eljárás jogerős befejezéséig tarthat.

9. A Bizottság az eljárás alá vont személyt, tanút, szakértőt a meghallgatása idejéről értesíti, a képviselőt pedig felhívja az eljárási cselekményen való részvételre azzal, hogy távolléte az eljárási cselekmény lefolytatását nem akadályozza.

Az értesítést, felhívást az érintett személynek úgy kell elküldeni, hogy az eljárási cselekmény előtt legalább egy héttel kézbesíthető legyen.

A HTFSZ tagja esetén a szervezeti egység vezetősége útján történik az értesítés. 

Nem HTFSZ tagot meghallgatása végett fel kell keresni.

10. Az etikai eljárás során a tényállást tisztázni kell. Az etikai eljárás alá vont személy javára és terhére szolgáló körülményeket egyaránt fel kell deríteni. Ennek keretében be kell szerezni az ügy szempontjából jelentős okiratot is.
11. Az eljárás alá vont személyt a jogaira ki kell oktatni.

12. Az etikai eljárás során minden cselekményt (az eljárás alá vont személy, tanú, szakértő meghallgatása, a Bizottság tanácskozása, ülései stb.) jegyzőkönyvbe kell foglalni.

13. Az etikai eljárás alá vont személy és képviselője a keletkezett iratokba betekinthet, azokból feljegyzést, másolatot készíthet.

14. Az etikai eljárás befejezésekor a Bizottság az eljárás alá vont személyt és képviselőjét felhívta, hogy az iratismertetésen – amelynek időpontját jelzi – jelenjen meg.

15. Az iratismertetés során az eljárás alá vont személy és a képviselő bizonyítási indítványt tehet. A bizonyítás felvételéről vagy mellőzéséről a Bizottság dönt. A döntés ellen jogorvoslatnak helye nincs.

16. A Bizottság az iratismertetést követően jelentésben foglalja össze a megállapításait, az eljárás alá vont személy és képviselője észrevételeivel kapcsolatos véleményét és az ügy lezárására vonatkozó intézkedési javaslatát.

A keletkezett iratokat és a jelentését az etikai eljárást befejezését követően 2 héten belül az intézkedésre jogosultnak átadja, illetve kézbesíti.

17. Országos tisztségviselő esetében a következő Küldöttgyűlés, helyi tisztségviselő esetében a következő taggyűlés meghallgatást tűz ki, ennek ismeretében meghozza, vagy nem hozza meg a IV. fejezet 5. pontjában felsorolt intézkedéseket az etikai vétségért.

VI. Záró rendelkezések
1. A megállapított etikai vétségért az etikai vétség súlyának, annak szakszervezeti fegyelemre gyakorolt hatása, a vétkesség mérlegelésével kell a megfelelő intézkedést meghozni.

2. Az etikai eljárást meg kell szüntetni, ha:


- a magatartás etikai vétséget nem valósított meg,

- az etikai eljárás alá vont személy vétkessége nem állapítható meg,


- az etikai vétséget nem az etikai eljárás alá vont személy követte el


- az ügyet más eljárásban bírálták el,

- a cselekmény elévült.

3. Az etikai vétség ügyében megindokolt döntést kell hozni melyet az eljárás alá vont személy előtt ki kell hirdetni. A határozat egy példányát – ha az a HTFSZ szervezeti, stratégiai, gazdasági tevékenységére vonatkozó adatot nem tartalmaz – az eljárás alá vont személynek kézbesíteni kell.
4. Az etikai vétségért hozott határozat ellen fellebbezésnek helye nincs.

5. Az Etikai Kódex tartalmát a HTFSZ valamennyi tagjával ismertetni kell.

6. A tagjelöltekkel felvételük előtt meg kell ismertetni az Etikai Kódex tartalmát.

7. Kívül állók részére hozzáférhetővé, megismerhetővé kell tenni a HTFSZ Etikai Kódex-ét.

8. Az Etikai Kódex 2004. május 27-28-i küldöttgyűlésen lépett hatályba.

